Σπόρτιγκ Αθηνών (καλαθοσφαίριση γυναικών)

Ο **Αθλητικός Όμιλος Σπόρτιγκ** είναι ελληνικό αθλητικό σωματείο που δραστηριοποιείται με έδρα τα Πατήσια, συνοικία της Αθήνας στην Αττική. Αποτελεί έναν από τους ιστορικότερους αθλητικούς συλλόγους της πρωτεύουσας, ιδίως σε ό,τι αφορά το άθλημα της καλαθοσφαίρισης, το οποίο δημιουργήθηκε για να υπηρετήσει αρχικά το μακρινό 1936. Οι αθλητές του αγωνίζονται με εξοπλισμό σκούρου μπλε και σκούρου κόκκινου χρώματος. Το έμβλημά του είναι ένας απλός θυρεός με τα χρώματά του. Έδρα όλων των τμημάτων του σωματείου αποτελεί το ιδιόκτητο Κλειστό Γυμναστήριο του Σπόρτιγκ στα Πατήσια, χωρητικότητας 2.500 καθήμενων θεατών.

Το τμήμα καλαθοσφαίρισης γυναικών έχει τη νομική μορφή ερασιτεχνικού σωματείου και λειτουργεί τουλάχιστον από τη δεκαετία του 1950. Ο Σπόρτιγκ διατηρεί ομάδες τόσο ενηλίκων γυναικών, όσο και νεαρότερων ηλικιακά αθλητριών, όλες με αξιοσημείωτα επιτεύγματα στη μακρά ιστορία του. Παρόλο που σήμερα έχει χάσει σε μεγάλο βαθμό την επιφάνεια του παρελθόντος, εξακολουθεί να αποτελεί την ομάδα με τα περισσότερα Πρωταθλήματα Ελλάδος στην τροπαιοθήκη της, ενώ από το ρόστερ της έχουν περάσει αθλήτριες που κατά καιρούς θεωρούνταν οι καλύτερες της γενιάς τους και απολαμβάνουν τεράστια αναγνώριση μέχρι και σήμερα, όπως η Νικολέτα Αρναούτογλου, η Άννυ Κωνσταντινίδου και η Σοφία Κλιγκοπούλου.

## Ιστορική αναδρομή
### Δεκαετία 2020
Το φθινόπωρο του 2020 ο Σπόρτιγκ συμμετείχε στο θεσμό του Κυπέλλου Ελλάδος, ξεκινώντας απευθείας στη «Φάση των 16». Κληρώθηκε απέναντι στον Π.Α.Ο.Κ., σκοπό για τον οποίο ταξίδεψε στη Θεσσαλονίκη. Εκεί γνώρισε τον αποκλεισμό κατόπιν ήττας με σκορ 66-54. Στη συνέχεια πραγματοποίησε τρεις εμφανίσεις στο Πρωτάθλημα της Α1 Εθνικής Κατηγορίας για τη χρονιά 2020&#45;21 προτού αυτό διακοπεί για δεύτερη συνεχή χρονιά λόγω των έκτακτων υγειονομικών μέτρων που λήφθηκαν από το Κράτος για την αναχαίτηση της πανδημίας του COVID-19. Στα τέλη Μαρτίου αποφασίστηκε από την Ομοσπονδία να συνεχιστεί η αγωνιστική δράση επιλεκτικά για συγκεκριμένες κατηγορίες και η Α1 Γυναικών ως ανώτατο επίπεδο ήταν μία από αυτές. Ωστόσο ο Σπόρτιγκ ανακοίνωσε την αδυναμία του να επιστρέψει στα γήπεδα, επικαλούμενος την αποχώρηση στη διάρκεια της διακοπής του βασικού χρηματοδότη της ομάδας, Βασίλη Γιαπαλάκη. Συνακολούθως τον επόμενο φθινόπωρο αποχώρησε εκ νέου από το Πρωτάθλημα της περιόδου 2021&#45;22 με αποτέλεσμα να του επιβληθεί ποινή υποβιβασμού δύο κατηγοριών και μείωσης ενός βαθμού από τον βαθμολογικό πίνακα του Πρωταθλήματος που θα συμμετείχε την επόμενη περίοδο, 2022-23. 

Τον Οκτώβριο του 2022 η ομάδα ενηλίκων του Σπόρτιγκ πραγματοποίησε μία νέα αρχή στα γήπεδα της Α' Κατηγορίας Γυναικών της Ε.Σ.Κ. Αττικής. Η θέση της πρώτης προπονήτριας ανατέθηκε η επί χρόνια αθλήτρια και αρχηγός της ομάδας, Ιωάννα Γιαννακάκου. Το Πρωτάθλημα της περιόδου 2022&#45;23 διοργανώθηκε με τη συμμετοχή 14 ομάδων που συγκρότησαν κοινό Όμιλο. Ο σύλλογος των Πατησίων συγκέντρωσε στη διάρκεια της Κανονικής Περιόδου 24 νίκες και 2 ήττες. Παρά το μειονέκτημα της αφαίρεσης ενός βαθμού, δεν είχε πρόβλημα να τερματίσει στην κορυφή του τελικού βαθμολογικού πίνακα. Στη συνέχεια έλαβε μέρος στη διαδικασία των Play-Offs όπου και διασταυρώθηκε με τον 4ο Προμηθέα Χαλανδρίου. Μετέφερε ήδη δύο νίκες από την Κανονική Περίοδο (52-38, 37-46), οπότε μία νίκη στη σειρά ήταν αρκετή. Την πέτυχε αμέσως στην έδρα του με σκορ 60-54. Στη σειρά των Τελικών τέθηκε αντιμέτωπος με την ομάδα του Ζωγράφου, απέναντι στην οποία είχε επίσης σημειώσει δύο νίκες (57-27, 46-51). Στην καθοριστική μεταξύ τους αναμέτρηση επικράτησε στα Πατήσια με σκορ 55-39 κερδίζοντας οριστικά τον Τίτλο του Πρωταθλητή Αττικής και την επάνοδο στο επίπεδο των κατηγοριών εθνικής εμβέλειας. Σε ό,τι αφορά τη διοργάνωση του Κυπέλλου Αττικής, ο Σπόρτιγκ νίκησε στην Α' Φάση εκτός έδρας τον Άρη Χολαργού με το τελικό σκορ να διαμορφώνεται σε 61-65. Στα πλαίσια της «Φάσης των 16» ξεπέρασε αρχικά το εμπόδιο του Αγίου Ελευθερίου, τον οποίο και υποχρέωσε σε συντριπτική ήττα με σκορ 52-13. Ωστόσο στη «Φάση των 8» η τύχη «χαμογέλασε» στον αντίπαλό του, το σύλλογο του Παγκρατίου, ο οποίος επικράτησε εκτός έδρας με σκορ 36-41. Συνεπώς ο Σπόρτιγκ δεν συμμετείχε στο Final-4.

Το φθινόπωρο του 2023 ο Σπόρτιγκ δεν δήλωσε συμμετοχή στο Κύπελλο Ελλάδος, καθώς είχε πάψει πλέον να είναι υποχρεωτικό για τις ομάδες της Α2 Εθνικής Κατηγορίας. Σε ό,τι αφορά το Πρωτάθλημα, η ομάδα των Πατησίων εντάχθηκε στον Όμιλο Νότου, τον οποίο συνέθεσαν 14 σύλλογοι. Στη διάρκεια της Κανονικής Περιόδου συγκέντρωσε 7 νίκες και 19 ήττες. Τερμάτισε στην 11η θέση, μία υψηλότερα από τους Δαναούς Άργους με τους οποίους είχε ισοβαθμίσει. Στη συνέχεια ο Σπόρτιγκ διεκδίκησε την παραμονή του στην Κατηγορία μέσω διαδικασίας Play-Outs, όπου και διασταυρώθηκε με τον τελευταίο της κατάταξης, Προμηθέα Πατρών. Στη διάρκεια της Κανονικής Περιόδου ο Σπόρτιγκ είχε αναδειχθεί νικητής απέναντι στον Προμηθέα δύο φορές (47-56, 89-42), ωστόσο βάσει προκήρυξης τα αποτελέσματα αυτά δεν μεταφέρθηκαν: οι δύο ομάδες αγωνίστηκαν με στόχο τις δύο νίκες εκ του μηδενός. Ο Σπόρτιγκ νίκησε με άνεση στα δύο παιχνίδια που έλαβαν χώρα (80-37 εντός, 38-90 εκτός), με αποτέλεσμα να ανανεώσει την παρουσία του στην Α2 Εθνική.

## Πρόσωπα





## Τρέχουσα αγωνιστική περίοδος
Κατά την τρέχουσα αγωνιστική περίοδο, 2025-26, ο Α.Ο. Σπόρτιγκ λαμβάνει μέρος στο Πρωτάθλημα της Α2 Εθνικής Κατηγορίας Γυναικών που διοργανώνει η Ελληνική Ομοσπονδία Καλαθοσφαίρισης και ειδικότερα στον Όμιλο Νότου.

Έδρα όλων των τμημάτων του σωματείου αποτελεί το ιδιόκτητο Κλειστό Γυμναστήριο του Σπόρτιγκ στα Πατήσια, χωρητικότητας 2.500 καθήμενων θεατών. Πρόεδρος του διοικητικού συμβουλίου είναι ο Δημήτρης Αγγελόπουλος. Καθήκοντα πρώτης προπονήτριας διατηρεί για τρίτη συνεχόμενη χρονιά η Ιωάννα Γιαννακάκου.

## Παραπομπές


## Εξωτερικοί σύνδεσμοι

* Α.Ο. Σπόρτιγκ, επίσημος ιστότοπος του μητρικού συλλόγου.
* 
* 
* Α.Ο. Σπόρτιγκ, επίσημος λογαριασμός στο X.
* Α.Ο. Σπόρτιγκ, επίσημος λογαριασμός στο YouTube.
* Α.Ο. Σπόρτιγκ (Γυναίκες), στατιστικά στο επίσημο αρχείο της Ελληνικής Ομοσπονδίας Καλαθοσφαίρισης.
* Κλειστό Γυμναστήριο Σπόρτιγκ, πληροφορίες στον ιστότοπο Stadia.gr.

Καλαθοσφαιριση Γυναικων
Κατηγορία:Ελληνικοί σύλλογοι καλαθοσφαίρισης
Κατηγορία:Ιδρύσεις ομάδων καλαθοσφαίρισης σε άγνωστο έτος
Κατηγορία:Σωματεία Ε.Σ.Κ.Α.